พระราชกฤษฎีกาแบ่งส่วนราชการและกำหนดหน้าที่ของส่วนราชการ กรมราชองครักษ์ กระทรวงกลาโหม พ.ศ. 2536
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กรมราชองครักษ์
กระทรวงกลาโหม
พ.ศ. ๒๕๓๖
 

ภูมิพลอดุลยเดช
ป.ร.
ให้ไว้ ณ วันที่
๒๑ ธันวาคม พ.ศ. ๒๕๓๖
เป็นปีที่ ๔๘
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแบ่งส่วนราชการและกำหนดหน้าที่ของส่วนราชการกรมราชองครักษ์
กระทรวงกลาโหม

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย และมาตรา ๑๘ วรรคหนึ่ง
แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกรมราชองครักษ์
กระทรวงกลาโหม พ.ศ. ๒๕๓๖

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้แบ่งส่วนราชการกรมราชองครักษ์
กระทรวงกลาโหม ดังนี้
(๑)
สำนักงานราชองครักษ์ประจำ
(๒)
สำนักงานรักษาความปลอดภัย
(๓)
สำนักนโยบายและแผน
(๔)
สำนักยุทธบริการ

มาตรา ๔ หน้าที่ของส่วนราชการกรมราชองครักษ์
กระทรวงกลาโหม มีดังนี้
(๑)
สำนักงานราชองครักษ์ประจำ มีหน้าที่เกี่ยวกับการถวายความปลอดภัย การถวายพระเกียรติ
และการปฏิบัติการทั้งปวงในส่วนพระองค์ให้ต้องตามพระราชประสงค์และตามพระราชประเพณี
มีผู้อำนวยการสำนักงานราชองครักษ์ประจำเป็นผู้บังคับบัญชารับผิดชอบ
(๒)
สำนักงานรักษาความปลอดภัย มีหน้าที่ปฏิบัติการ ระวัง
และป้องกันในการรักษาความปลอดภัยองค์พระมหากษัตริย์ พระราชินี พระรัชทายาท
ผู้สำเร็จราชการแทนพระองค์ พระบรมวงศานุวงศ์ ผู้แทนพระองค์ และพระราชอาคันตุกะ
โดยใกล้ชิด มิให้เกิดอันตรายใด ๆ ขึ้นได้
มีผู้อำนวยการสำนักงานรักษาความปลอดภัยเป็นผู้บังคับบัญชารับผิดชอบ
(๓)
สำนักนโยบายและแผน มีหน้าที่พิจารณาเสนอความเห็น วางแผนอำนวยการ ประสานงาน
และดำเนินการเกี่ยวกับการถวายความปลอดภัย การธุรการ การกำลังพล การข่าว
การยุทธการและการฝึก การสื่อสาร การงบประมาณ และปฏิบัติงานอื่นตามที่ได้รับมอบหมาย
มีผู้อำนวยการสำนักนโยบายและแผนเป็นผู้บังคับบัญชารับผิดชอบ
(๔)
สำนักยุทธบริการ มีหน้าที่พิจารณาเสนอความเห็น วางแผนอำนวยการ ประสานงาน
และดำเนินการเกี่ยวกับการสนับสนุนการส่งกำลังบำรุง การสรรพาวุธ การบริการ การขนส่ง
การโยธาธิการ การสวัสดิการ การกีฬา และการเงิน มีผู้อำนวยการสำนักยุทธบริการเป็นผู้บังคับบัญชารับผิดชอบ

มาตรา ๕
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้
คือ โดยที่เป็นการสมควรแบ่งส่วนราชการกรมราชองครักษ์ กระทรวงกลาโหม และกำหนดหน้าที่ของแต่ละส่วนราชการดังกล่าวให้เหมาะสมกับสภาพงาน
และโดยที่มาตรา ๑๘ วรรคหนึ่ง แห่งพระราชบัญญัติจัดระเบียบราชการกระทรวงกลาโหม พ.ศ.
๒๕๐๓ บัญญัติว่าการแบ่งส่วนราชการกระทรวงกลาโหมออกเป็นส่วนราชการ ส่วนใหญ่ถัดลงไปและการกำหนดหน้าที่ของส่วนราชการนั้น
ๆ ให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้





ปฐมพร/ผู้จัดทำ
๒๕
มกราคม ๒๕๕๐

ศรินรัตน์/ปรับปรุง
๒๘
ธันวาคม ๒๕๖๓

อรญา/ตรวจ
๑๘ มกราคม
๒๕๖๔

[๑]
ราชกิจจานุเบกษา เล่ม ๑๑๐/ตอนที่ ๒๒๓/ฉบับพิเศษ หน้า ๔/๒๗ ธันวาคม ๒๕๓๖